CELEX: 32014L0069
Language: el
Date: 2014-03-13 00:00:00
Title: Κατ' εξουσιοδότηση οδηγία 2014/69/ΕΕ της Επιτροπής, της 13ης Μαρτίου 2014 , για τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τον μόλυβδο σε διηλεκτρικό κεραμικό υλικό πυκνωτών για ονομαστική τάση χαμηλότερη των 125 V εναλλασσόμενου ρεύματος ή 250 V συνεχούς ρεύματος για βιομηχανικά όργανα παρακολούθησης και ελέγχου  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/72
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/69/ΕΕ ΤΗΣ ΕΠΙΤΡΟΠΉΣ
   της 13ης Μαρτίου 2014
   για τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τον μόλυβδο σε διηλεκτρικό κεραμικό υλικό πυκνωτών για ονομαστική τάση χαμηλότερη των 125 V εναλλασσόμενου ρεύματος ή 250 V συνεχούς ρεύματος για βιομηχανικά όργανα παρακολούθησης και ελέγχου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και ηλεκτρονικό εξοπλισμό που διατίθεται στην αγορά.
            
         
               (2)
            
            
               Τόσο η υποκατάσταση του μολύβδου σε διηλεκτρικό κεραμικό υλικό πυκνωτών για ονομαστική τάση χαμηλότερη των 125 V εναλλασσόμενου ρεύματος ή 250 V συνεχούς ρεύματος που χρησιμοποιούνται σε βιομηχανικά όργανα παρακολούθησης και ελέγχου (IMCI) όσο και η αντικατάσταση των εν λόγω κατασκευαστικών στοιχείων σε IMCI είναι ακόμη τεχνικά ανέφικτες.
            
         
               (3)
            
            
               Αν και η υποκατάσταση του μολύβδου σε χαμηλής τάσης κεραμικούς πυκνωτές είναι δυνατή για άλλες εφαρμογές, η χρήση αυτών των ελεύθερων μολύβδου συστατικών στοιχείων IMCI απαιτεί από τους κατασκευαστές να επανασχεδιάσουν τα IMCI τους ή μέρη αυτών και να υποβάλουν σε νέα έγκριση τα νέα σχέδια, προκειμένου να τα καταστήσουν τεχνικώς εφικτά και να αποδείξουν την αξιοπιστία τους. Η χρήση μολύβδου σε χαμηλής τάσης κεραμικούς πυκνωτές σε βιομηχανικά όργανα παρακολούθησης και ελέγχου θα πρέπει, συνεπώς, να εξαιρεθεί από την απαγόρευση έως τις 31 Δεκεμβρίου 2020. Λαμβανομένων υπόψη των κύκλων καινοτομίας για IMCI πρόκειται για μια σχετικά σύντομη μεταβατική περίοδο, η οποία είναι απίθανο να έχει δυσμενή αντίκτυπο στην καινοτομία.
            
         
               (4)
            
            
               Σύμφωνα με την αρχή περί επισκευής κατά την παραγωγή της οδηγίας 2011/65/ΕΕ, η οποία αποσκοπεί στην επέκταση της διάρκειας ζωής των συμμορφούμενων προϊόντων αφού διατεθούν στην αγορά, τα ανταλλακτικά θα επωφεληθούν της εν λόγω εξαίρεσης αφού παρέλθει η ημερομηνία λήξης τους χωρίς χρονικούς περιορισμούς.
            
         
               (5)
            
            
               Η οδηγία 2011/65/ΕΕ θα πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την τελευταία ημέρα του έκτου μήνα από την έναρξη ισχύος. Ανακοινώνουν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 13 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα IV της οδηγίας 2011/65/ΕΕ, προστίθεται το ακόλουθο σημείο 40:
      
         
                     «40.
                  
                  
                     Μόλυβδος σε διηλεκτρικό κεραμικό υλικό πυκνωτών για ονομαστική τάση χαμηλότερη των 125 V εναλλασσόμενου ρεύματος ή 250 V συνεχούς ρεύματος που προορίζονται για βιομηχανικά όργανα παρακολούθησης και ελέγχου.
                     Λήγει στις 31 Δεκεμβρίου 2020. Μετά την ημερομηνία αυτή επιτρέπεται να χρησιμοποιούνται σε ανταλλακτικά βιομηχανικών οργάνων παρακολούθησης και ελέγχου που έχουν διατεθεί στην αγορά πριν από την 1η Ιανουαρίου 2021.»